Ufahamu
Language: Swahili | Genre: Exam

................. ama kwa kusema kweli wahenga hawakukosea waliponena "Mwiba wa kujidunga hauambiwi pole"

MSIBA WA KUJITAKIA

"Mwanangu wendapi ?" Nina alimwuliza mtoto wake Chikichi kwa biwi la simanzi na masikitiko si haba. "Asiyesikia maoni ya wakubwa husafiria kwa mtumbwi wa udongo wa mfinyanzi, wahenga na wahenguzi walilonga." Alizidi kumwelezea mwanawe. Chikichi alikuwa amefura kama totovu . Aliyashibisha mashavu yake kwa hasira za mkizi yakawa kama vifuu vya nazi. Alimpa mgongo mama mzazi na kumwonyesha kisogo. Alijiona kuwa yeye alikuwa amekomaa na kutokwa na ubwabwa wa shingo. Wahenga hawakuambulia patupu wala kucheza ngoma goya walipolonga dalili ya mvua ni mawingu.

Alichanganya miguu, guu mosi guu pili huku sauti bum! bum! bu! Ikisikika mita kumi mduara. "Mama naye, eee.......eee........" Ajiona kabugia chumvi si haba na mawaidha yake duni yalistahili kutupiliwa kwenye kaburi la sahau. "Siyataki, akalishe nguruwe nayo." Nafsi yake Chikichi ilimghilibu. Waama sikio la kufa halina dawa. Jamani! Kakimbilia kuliko giza totoro! Aidha shadidi!

Alizidi kupiga hatua kuelekea sebuleni mwa muhibu wake Pendeza. Alipokewa kwa haiba na bashasha, tena kwa mikono miwili. Moyo wa ghulamu ulimdundadunda kwa furaha ghaya. Chambilecho wahenga cha kuvuja hakina rubani.

Mama alipigwa na masikitiko na mababaiko. Alipigwa na butwaa akaachwa kinywa achama. Wingu jeusi la kizimwili likaanza kutanda moyoni na maishani mwake. Alikuwa na imani tifutifu kuwa mtoto wake angemtoa ufukarani. Kweli hawakuwa mbu mbu mbu waliposema kuwa uchungu wa mwana aujuaye ni mzazi.

Pindi baada ya majuma matatu aliitwa skulini na kuelezwa kinagaubaga kuhusu tabia potovu za mwana wake. Tabia hizo zilikera . Tayari alikuwa akivuta sigara, dawa haramu kazitumia. Isitoshe, katembea ovyo ovyo na mahaluku shuleni na vitongojini. Asiyeogopa ng'ombe, ng'ombe ni yeye. Wengi walimpa jina "kifagio'

Wanafunzi wa darasa la sita walimshauri akome kuchezea sega la nyuki lakini hayo hayakumhusu ndewe wala sikio. Nasaha alizitupilia kwenye kaburi la sahau. Liwe liwalo, mtoto akililia wembe mpe. Alijitia moyo na kuyabingirisha maisha yake kama gurudumu bingiri bingiri. Mchimba kisima huingia mwenyewe. Hawakuzunguka mbuyu wahenga.

Baba yake, alijaribu kumsaidia alakulihali lakini aliambulia nunge. Bakora haikumsaidia wala kisu moto. Mambo yalianza kwenda shoro. Kijana akawa kama jini au mwehu. Kutembea kukawa staha yake. Maji yakamwagika.

Alibaki imara na kushikilia hulka zake kikiki. Alianza kuyumbayumba kama chombo kilichodungiliwa kwa manowari. "chikichi, dunia rangi rangile iliwashinda mababu zetu seuze wewe? Elewa kuwa dunia ni mfano wa Jabali kavu" Nasaha hizo hazikumfaa.

Lisemwalo lipo na kama halipo laja. Mambo ni kangaja huenda yakaja. Hauchi hauchi unakucha. Dada kaanza kuuguagua homahoma. Homa ikawa mafua. Kisha kapata leseni ya kuendeshaendesha. Halafu ngozi yake ikaanza kubadilika. Dalili ya ushehe ni kilemba. Alikonda na kukondeana kama ng'onda. Kisha siha ikamponyoka